b'\n_START_ARTICLE_\nStoni\xc5\xa1kiai\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 Stoni\xc5\xa1kiai minimi 1785 m. XIX a. antroje pus\xc4\x97je ties kaimu susikirto plentas ir gele\xc5\xbeinkelis, tod\xc4\x97l kaimas virto transporto mazgu ir kiek spar\xc4\x8diau \xc5\xabgtel\xc4\x97jo. 1905 m. Stoni\xc5\xa1kiuose jau gyveno 136 \xc5\xbemon\xc4\x97s. Kur\xc4\xaf laik\xc4\x85 Stoni\xc5\xa1kiai buvo vals\xc4\x8diaus centras. Nuo 1937 m. Stoni\xc5\xa1kiuose veik\xc4\x97 privati lietuvi\xc5\xa1ka mokykla, kuri\xc4\x85 1939 m. naciai u\xc5\xbedar\xc4\x97. 1970 m. kaime gyveno 302 gyventojai. 2006 m. baland\xc5\xbeio 24 d. Prezidento dekretu patvirtintas Stoni\xc5\xa1ki\xc5\xb3 herbas.\n_START_SECTION_\nPavadinimo kilm\xc4\x97\n_START_PARAGRAPH_\nVietovard\xc5\xbeio pavadinimas kilo i\xc5\xa1 asmenvard\xc5\xbeio Stonys, Stonis.\n_START_SECTION_\nOpokos telkinys\n_START_PARAGRAPH_\nStoni\xc5\xa1kiuose yra geriausiai i\xc5\xa1\xc5\xbevalgytas opokos telkinys Lietuvoje, kurio plotas daugiau kaip 25 ha. 9\xe2\x80\x9314 m gylyje esan\xc4\x8dio opokos sluoksnio storis 39 m. I\xc5\xa1 15,9 mln. ton\xc5\xb3 opokos, kuri sl\xc5\xabgso Stoni\xc5\xa1kiuose, i\xc5\xa1kasta tik pus\xc4\x97 milijono ton\xc5\xb3. Opoka naudojama kaip priedas cementui gaminti, norint padidinti \xc5\xa1ilumos var\xc5\xbe\xc4\x85 ir garso izoliacij\xc4\x85. Uoliena labai gerai sugeria kvap\xc4\x85, dr\xc4\x97gm\xc4\x99, i\xc5\xa1 jos galima gaminti net kraik\xc4\x85 kat\xc4\x97ms ar \xc5\xa1unims. Nuo 1994 m. karjeras nebeeksploatuojamas. \xc5\xa0alia karjero st\xc5\xabksoti liko tik opokos gavybos liekanos.\n_START_SECTION_\nSportas\n_START_PARAGRAPH_\nXX a. tarpukariu kaime veik\xc4\x97 SV Stoni\xc5\xa1kiai futbolo komanda, buvusi viena paj\xc4\x97giausi\xc5\xb3 Ma\xc5\xbeosios Lietuvos komand\xc5\xb3 ne i\xc5\xa1 Klaip\xc4\x97dos.'